**Saimi Hoyer** (o.s. *Nousiainen*, s. 18. kesäkuuta 1974 Helsinki) on suomalainen malli, TV-kasvo ja kirjoittaja.

Ura
---

Saimi Nousiainen valmistui ylioppilaaksi Sibelius-lukiosta. Hän opiskeli kirjallisuutta Oriveden Opistossa ja unkaria, italiaa ja kirjallisuutta Jyväskylän yliopistossa. 

Nousiaisen mallinura alkoi 1995 hänen mentyään vaihto-oppilaaksi Firenzeen Italiaan opiskelemaan teatterialaa. Varsinaisesti hänen mallinuransa alkoi, kun eräs valokuvaaja "löysi" hänet konsertista. Nousiainen pääsi catwalkeille Milanoon, Pariisiin, Lontooseen, New Yorkiin ja Tokioon ja teki töitä muun muassa Dieselille ja Burberrylle. Hänen kuviaan on ollut Italian ja Yhdysvaltain *Voguessa* ja *Marie Clairessa*.

Nousiainen lopetti mallintyöt ulkomailla vuonna 2003 ja aloitti *Image*-lehden toimittajana ja *MeNaiset*-lehden kolumnistina. Lisäksi hän kirjoittanut artikkeleita ja kolumneja *Savon Sanomiin*, *Anna*-lehteen ja *Ilta-Sanomiin*. Nousiainen on toiminut myös Neloskanavan sääohjelman juontajana. 

Vuonna 2005 Nousiainen esiintyi MTV3:n *Mallikoulu 2005* -ohjelmassa. Hän opasti malliksi haluavia naisia kävelemään catwalkilla. Vuonna 2006 hän sai Arman Alizadin ja Heli Roihan kanssa *Unisex*-tyyliohjelman MTV3-kanavalle. Vuonna 2008 keväällä alkaneessa *Suomen Huippumalli haussa* -ohjelmassa Nousiainen on toiminut yhtenä tuomareista. Hän toimi tuomaristossa myös sarjan toisella sekä kolmannella tuotantokaudella keväällä 2009 ja 2010.

Hoyer on Metsähallituksen kansallispuistokummi ja Sieni-ihmiset ry:n perustajajäsen.

Tammikuussa 2016 Punkaharjun Valtionhotelli siirtyi Saimi ja Thomas Hoyerin perustamalle Punkaharjun Luontomatkailu Oy:lle. Näin Hoyerista tuli matkailuyrittäjä ja hotelli- ja ravintolatoiminta käynnistyi mittavan saneeraustyön jälkeen Hotelli Punkaharjussa kesällä 2016. Yritys haettiin konkurssiin huhtikuussa 2023 ja hotelli suljettiin 8. toukokuuta 2023.

Yksityiselämä
-------------

Nousiaisen vanhemmat ovat näyttelijät Soila Komi (k. 2022) sekä Jyrki Nousiainen. Hän on ollut naimisissa silloisen Ruukki Groupin entisen toimitusjohtaja Thomas Hoyerin kanssa vuosina 2006–2018. Heillä on kaksi poikaa. Hoyerilla diagnosoitiin vuonna 2013 hypogammaglobulinemia, joka tarkoittaa IgG-vasta-ainepuutosta ja on harvinainen perinnöllinen sairaus.

Lähteet
-------

1. ↑  Suominen, Emma: Saimi Hoyer: "Ulosteensiirto pelasti henkeni" *hyvaterveys.fi*.  5.7.2018. Viitattu 30.5.2021.
2. ↑
3. ↑   (Arkistoitu – Internet Archive)
4. ↑
5. ↑  Saimi Hoyerin hotelliyritystä haetaan konkurssiin *www.iltalehti.fi*. Viitattu 17.4.2023.
6. ↑  Suvi Kerttula: Saimi Hoyerin surullisenkuuluisa Hotelli Punkaharju on suljettu – nyt puhuu toinen omistaja: "Ihan mielettömät velat" *Ilta-Sanomat*.  24.5.2023. Viitattu 24.5.2023.
7. ↑  Saimi Hoyer eroaa puolisostaan *iltalehti.fi*. Viitattu 31.1.2018.
8. ↑  Saimi Hoyer avioeron jälkeen: "Ajatus sinkkuelämästä tuntuu absurdilta" *Kotiliesi.fi*.  30.1.2019. Viitattu 27.4.2019.
9. ↑  Saimi Hoyer avautuu tv:ssä vakavan sairastumisensa synkistä seurauksista: "Minulla ei ollut enää mitään arvoa" *Ilta Sanomat*.  12.2.2020. Viitattu 12.2.2020.

Aiheesta muualla
----------------

* Kuusi kuvaa matkailuyrittäjä Saimi Hoyerin elämästä, 4.9.2022, Yle Radio 1

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Henkilöt | 
* Yle

 |

 |